b'\n_START_ARTICLE_\nTantrinis seksas\n_START_PARAGRAPH_\nTantrinis seksas\xc2\xa0\xe2\x80\x93 sekso praktikos, siejamos su ezoterine tantrizmo tradicija Indijoje._NEWLINE_Kai kuriose Vakar\xc5\xb3 \xc5\xa1alyse tantra vis\xc5\xb3 pirma siejama su tam tikra sekso praktika, fizine ir dvasine sekso laisve. Kartais ji \xc4\xafvardijama kaip karali\xc5\xa1kasis meil\xc4\x97s menas. \xc5\xa0i praktika apima gana nema\xc5\xbeai ezoterini\xc5\xb3 motyv\xc5\xb3 ir tradicij\xc5\xb3. Tantros meil\xc4\x97s menas pirmiausia buvo praktikuojamas Indijos ir Tibeto karali\xc5\xb3 r\xc5\xabmuose. V\xc4\x97liau \xc4\x97m\xc4\x97 plisti ir kitur, ypa\xc4\x8d po 1960 met\xc5\xb3 seksualin\xc4\x97s revoliucijos. \xc4\xaevairios tantri\xc5\xa1kojo sekso mokyklos laikosi skirting\xc5\xb3 tradicij\xc5\xb3, priklausomai nuo guru pa\xc5\xbei\xc5\xabr\xc5\xb3 (pvz., mylimasi tik kart\xc4\x85 per savait\xc4\x99, i\xc5\xa1sitepus aliejais, sueities metu garsiai arba tyliai meld\xc5\xbeiamasi, vengiama myl\xc4\x97tis m\xc4\x97nesini\xc5\xb3 metu, procesas pri\xc5\xbei\xc5\xabrimas guru, kartais toleruojami nepa\xc5\xbe\xc4\xafstami partneriai ir kt.). Neretai tokios tantros mokyklos (O\xc5\xa1 mokykla) turi stipriai i\xc5\xa1reik\xc5\xa1t\xc4\x85 grupinio sekso motyv\xc4\x85, apipint\xc4\x85 \xe2\x80\x9esav\xc4\x85ja sukurta filosofija\xe2\x80\x9c._NEWLINE_Ta\xc4\x8diau pagrindin\xc4\x97 tantri\xc5\xa1kojo sekso esm\xc4\x97\xc2\xa0\xe2\x80\x93 vyri\xc5\xa1kos lytin\xc4\x97s energijos sukaupimas, jos neeikvojimas (pvz., retrogradin\xc4\x97 ejakuliacija) siekiant kuo ilgiau prat\xc4\x99sti sekso teikiamus malonumus. Kartais jis tapatinamas su ramia sueitimi, kurios metu sulaikomos ar visai sustabdomos frikcijos.'